’Iní̱n ayá̱ꞌ nemi nimitzijliáj amonochi̱n,
iga nikye̱ꞌi̱xmati aja̱ꞌyéj niktapejpen.
Eꞌ yawi mochi̱wati yej kijtowa ka̱n ijkuilijtoꞌ:
“Yej takua nowa̱n,
ne‑ijiyay.”
Áchtoya iní̱n nimitzijliáj iga kua̱ꞌ mochi̱was,
amejwa̱n xikmatika̱n a̱ꞌyéj nej.
Nimitznojma‑ijliáj iga yej ki‑o̱mema̱wiá yej nej nikti̱tani,
nej neo̱mema̱wiá,
iwá̱n yej neo̱mema̱wiá,
ki‑o̱mema̱wiá yej ne̱ti̱tan.
Kua̱ꞌ tamiꞌ iní̱n kijtoj,
Jesús poxsan moyo̱lmiktij,
iwá̱n kinojma‑ijtoj:
—Nimitznojma‑ijliáj,
iga se̱ de amejwa̱n yawi ne̱ne̱xti̱ti iga mane̱ki̱tzki̱ka̱n.
Iwá̱n disci̱polojmej mose̱sepantachi̱lijkej iga ayá̱ꞌ kimatiáj de a̱ꞌyéj nemi tajtowa̱ya.
Se̱ de idiscí̱poloj,
yej Jesús kipoxnekiá,
takuajtoyaj ite̱noj;
iwá̱n Simón Pedro kima̱no̱tzaꞌ iga kitajtan de a̱ꞌyéj nemi tajtowa.
Iwá̱n inó̱n discípulo má̱j kina̱ꞌtechoj Jesús,
iwá̱n kitajtan:
—NoTe̱ko,
¿a̱ꞌyéj?
Jesús kijtoj:
—Nia nitapalo̱ti iga tájkol pa̱n,
iwá̱n yej nikmakas,
ino̱nya nokta.
Iwá̱n tapaloj iga tájkol pa̱n iwá̱n kimáꞌ Judas Iscariote,
yej ipiltzi̱n Simón.
Kua̱ꞌ Judas kikuiꞌ pa̱n,
Tzitzimiꞌ kalaꞌ ipan iya̱lmaj.
Iwá̱n Jesús kijtoj:
—Yej tia tikchi̱wati,
xikchí̱waya sémiya.
Eꞌ ni agaj yej ki̱xna̱ntoyaj mesa akimatiꞌ te íga ijkó̱n kijlij.
Judas kinentia̱ya kuetaxbo̱lsaj ka̱n ke̱naya tomi̱n,
sekin kijtojkej anka Jesús nemi kijliá iga makikowa tejté̱ yej moneki ipan ilwiꞌ o makimaka tejté̱ yej ayá̱ꞌ motapialiáj.
Kua̱ꞌ Judas kíkuiꞌya in pa̱n,
ki̱saꞌ.
Íkua̱ꞌwaꞌ takó̱miya.
Kua̱ꞌ Judas kí̱saꞌya,
Jesús kijtoj:
—Iná̱n mone̱xtiá iweyipode̱r iPiltzi̱n Ta̱gaꞌ,
iwá̱n iweyipode̱r Dios mone̱xtiá ipan yéj.
Siga iPíltzi̱mpa Ta̱gaꞌ kine̱xtiá iweyipode̱r Dios,
Dios kine̱xti̱j iweyipode̱r iPiltzi̱n,
iwá̱n ina̱nwaꞌ yáwiya kine̱xti̱ti.
Nopilowa̱ntzitzi̱n,
ayoꞌ má̱j nonos amowa̱n.
Amejwa̱n anne̱te̱mo̱skej;
eꞌ ino̱nsan yej nikijlij judiyojmej,
ino̱nsan no̱ nimitzijliáj amejwa̱n:
Ayá̱ꞌ wel anya̱skej ka̱n nej nia.
Nimitzmakaj iní̱n nuevo mandamiento:
ximosepannekika̱n.
Ijkó̱n ken nej nimitznekij,
amejwa̱n no̱ ximosepannekika̱n.
Siga anmosepannekij,
nochi kimatis iga amejwa̱n annodisci̱polojmej.
Simón Pedro kitajtan Jesús:
—NoTe̱ko,
¿ka̱n tia?
Jesús kijtoj:
—Ka̱n nej nia;
iná̱n awel tine̱tokas,
eꞌ ke̱man tine̱tokas.
Iwá̱n Pedro kijtoj:
—NoTe̱ko,
¿te iga iná̱n awel nimitztokas?
Nej niksentá̱lija noa̱lmaj iga manimiki iga tej.
Jesús kijtoj:
—¿Ix melá̱ꞌ iga tiksentá̱lija moa̱lmaj iga timikis iga nej?
Nimitznojma‑ijliá iga kua̱ꞌ áyapa tzajtzi ka̱yo,
tia tikijto̱ti e̱yi ve̱j iga ayá̱ꞌ tine‑i̱xmati.